Gradska knjižnica Zadar 2020., Godišnje izvješće

Sadržaj

Jedan normalan početak

Kad iza ugla...

Novo normalno

Strukturalni nedostatak e-sadržaja

Atmosfera

Suživot s koronom

Ako ne može unutra, može van

Video

Struka u pandemijskim okolnostima

Šok za kraj

Neusporedivost podataka

Novosti su mahom digitalne

Nedigitalne novosti su građevinske

Vrijeme će pokazati

Prekretnica

Fotografijama o godini 2020.

Jedan normalan početak

Godina ritmičnog broja „2020.” godina započela je regularno. U Knjižnici smo predstavili „Mediteranski Armerun” osebujnu „slikovnicu” zadarskih autora i suradnika Knjižnice Bruna Ćurka i Stipe Suraća, ugostili Roberta Torrea, sa zadarskim aeroklubom privukli zainteresirano mnoštvo simulatorima leta, ispratili u mirovinu legendarnog domara Vladu, uhvatili se nove sistematizacije i pripreme atkivnosti za ožujak (Zadar čita), planova za travanj, svibanj... Rijetki su pratili razvoj epidemiološke situacije u dalekoj Kini. Međutim, krajem veljače i početkom ožujka ubrzano postaje jasno da će i Hrvartsku dohvatiti novi koronavirus (COVID-19 tj. Virus SARS-Cov-2).

Krajem veljače (28.2.) u Knjižnici smo ugostili Ravnateljstvo civilne zaštite MUP-a i goste iz DHMZ-a na jednodnevnoj konferenciji „Klimatske promjene – izazov za Civilnu zaštitu”. Sudionicima tog skupa umjesto klimatološke nametnula se druga tema – ona epidemiološka, a lica koja smo tog dana gledali, uskoro će postati redovno viđena na pressicama lokalnog stožera. U ponedjeljak 9. ožujka poznati zadarski infektolog dr. Boris Dželalija održao je kod nas javno predavanje u koronavirusu, još uvijek bez forsiranja epidemioloških mjera.

Kad iza ugla...

Kao u stihovima poznatog bećarca („Idem šorom...”), 11. ožujka Svjetska zdravstvena organizacija proglasila je pandemiju. Pandemiju! Ubrzo pak kreću svakodnevne izmjene epidemioloških smjernica ponašanja u javnosti, koje za potrebe funkcioniranja Knjižnice dnevno prevodi i prilagođava interni „mini krizni stožer”. Tako Gradska knjižnica Zadar zatvara Čitaonicu tiska od 12. ožujka, a od 17. ožujka obustavlja se rad središnjice, svih ogranaka i bibliobusa. Šok i nevjerica. Nastaje period koji se može opisati kao nešto „između rata i godišnjeg odmora”: opća zbunjenost građanstva očiju uprtih u promjenjive naputke raznih službi u vrijeme dok globalni podatci o broju zaraženih kreću strmim uzlaznim krivuljama, osobito zabrinjavajuće u Italiji, Španjolskoj, a ubrzo zatim u SAD-u.

Četvrti tjedan ožujka trebao je donijeti veliku godišnju manifestaciju poticanja čitanja „Zadar čita”, ali otkazivanje programiranog niza od dvadesetak događanja u organizaciji Knjižnice pod egidom „Zadar čita” i temom “Kuća” prerasta u pravi festival otkazivanja u narednim tjednima i mjesecima. U dinamičnom slijedu potpuno novih situacija naš kalendar događanja postaje kalendarom odgađanja, a zatim i otkazivanja: isprva odgađamo, a zatim hametice otkazujemo nekoliko stotina (!) već dogovorenih događanja različitih organizatora i ne dogovaramo gotovo ništa novo. Na primjer, dugo i pomno planirana izložba “Oni” popularne ilustratorice Tisje Kljaković Braić, postavljena je u ulaznom dijelu Knjižnice, a da je nitko (osim djelatnika Knjižnice) nije vidio.

Novo normalno

U spletu budžetskih kresanja, globalne recesije i svega drugog što nas je dohvatilo u razdoblju nastupa „nove stvarnosti” kroz prvu polovinu godine, dočekan je i ponovni početak rada s korisnicima 27. travnja i to na način bez otvorenog pristupa. Koliko uistinu značimo korisnicima, mogli smo vidjeti krajem travnja kad se red za posjet Knjižnici protezao dvjestotinjak metara (duž cijelog pročelja zgrade i dijela ulice do križanja s ulicom dr. Franje Tuđmana). Povratak u „normalu” bio je kvrgav i nepotpun, ali značio nam je puno, kao i iskazano povjerenje korisnika. Uz medijsku najavu za devetnaesti tjedan 2020. godine primorani smo 30. travnja uputiti i svojevrsno otvoreno pismo lokalnoj javnosti i korisnicima. Donosimo ga ovdje u cijelosti jer ilustrira što smo proživljavali tijekom nesretnog početka i proljeća 2020. godine:

„Dragi naši,

puno je pitanja u vezi načina rada Knjižnice ovih dana...

Iskreno vam želimo poručiti da nikome više od nas ne bi bilo draže da vas možemo ugostiti i s vama porazgovarati kako smo navikli u godinama prije korone. Svi bismo voljeli da je situacija “normalna”, ali, na žalost, nije.

Broj djelatnika i broj korisnika koji mogu u jednom trenu biti u Knjižnici, način čišćenja i dezinfekcije knjiga i sve drugo organizirano je u dogovoru s nadležnima. U tom krutom zadanom okviru trudimo se izvući maksimum usluge za vas imajući na umu prvenstveno vaše zdravlje i zdravlje naših djelatnika.

Sve je ovo privremeno i trajat će dok mora trajati. Sretni smo da nam je konačno dopušteno raditi i što je Knjižnica otvorena, makar u ovako ograničenom načinu (bez otvorenog pristupa, kako nismo radili od 1978.). Ruku na srce, najvažnije je da vam možemo pomoći u vašoj želji da čitate, slušate, gledate, sudjelujete... Zato smo tu.

I dalje ćemo slušati preporuke epidemiologa, razmatrati i odgovorno odlučivati o svakom mogućem načinu proširenja svojih usluga, kao i do sada. Štogod bilo, ići će postupno i bit ćete obaviješteni.

Zato vas molimo za strpljenje i zahvaljujemo na razumijevanju.

Gradska knjižnica Zadar”

Pismo je odjeknulo u javnosti. (travanj)

Strukturalni nedostatak e-sadržaja

Rad bez otvorenog pristupa nastavljen je (sve) do 15. lipnja 2020., a od kraja svibnja i početka lipnja imali smo osjećaj da smo zaboravljeni (od epidemiološke struke) jer je postalo apsurdno da se, na primjer, dopušta normalan rad trgovinama, Sajam u Benkovcu, služenje mise, izbori i koješta još. U takvom kolopletu novih stvarnosti najviše boli spoznaja o akutnom nedostatku e-usluga, napose e-knjige u Hrvatskoj koja ni danas, nakon dva desetljeća u 21. stoljeću, na svoju sramotu nema kvalitetnog rješenja online dostupnosti e-knjiga u narodnim knjižnicama.

Atmosfera

Razdoblje „korone” donijelo je potpuno novi „štimung” u prostore Knjižnice, bolje reći dotad nedoživljen nedostatak ikakvog „štimunga”: bez uobičajenog žamora djece utihnuo je Dječji odjel, a svi drugi javnosti dostupni prostori ispregrađivani su pregradama od pleksiglasa i „okićeni” raznim natpisima o potrebi držanja fizičkog razmaka, upotrebe maski, dezinfekcije ruku i ostalim porukama i obilježjima razdoblja stvarnosti suživota s podmuklom epidemijom.

Tijekom svibnja i lipnja, kad Knjižnica inače tradicionalno broji rekorde u korištenju svojih prostora i usluga, nastupa gotovo jeziva tišina: događanja se broje „na kapaljku” i svedena su na nekoliko ciklusa tečaja za trudnice i niz edukacija za poljoprivrednike, sve uz vrlo limitiran broj polaznika i nove prakse uvjetovane epidemiološkim preporukama.

Suživot s koronom

Prema kraju godine naviknuti smo na „suživot s koronom”, držimo se svih mjera i propisa i uporno se „pravimo” da je sve u redu održavajući raspored događanja i ostalih aktivnosti naviknuti na mjere fizičkog distanciranja, epidemiološke evidencije i smanjen broj fizičkih posjeta. Kolektiv se zahvaljujući propisanom oprezu sačuvao lokalne transmisije virusa i tijekom godine prilagodio svemu, značajno mijenjajući načine rada, poglavito uslijed obveze karantene za knjižničnu građu i imperativ smanjenja fizičkih kontakata među djelatnicima, smjenama i lokacijama. Umjesto brojnih događanja i aktivnosti „in situ” Knjižnica pojačava virtualne usluge. Silom prilika u preostalom dijelu godine virtualne usluge postat će okosnica rada Knjižnice.

Ako ne može unutra, može van

Kao i drugdje u cjelokupnom javnom prostoru, za vrijeme proljetne karantene neprestano su se pomicale granice prilagodbe novim okolnostima: korisnicima Knjižnice izlazilo se u susret na brojne načine kakvi do tada nisu prakticirani ili uopće smatrani mogućima (elektronički, poštom, telefonski.... Što se tiče događanja, u razdoblju toplijeg vremena forsira se prebacivanje mnogih aktivnosti na otvoreno: čitanje priča, predstavljanja knjiga i programi različitih organizatora koji se odvijaju kod nas. Blaga klima omogućila je događanja na otvorenom sve do kraja mjeseca studenog. Na žalost, atmosfersko zahladnjenje donosi ponavljanje scenarija ranog proljeća i ponovno odnosi živost iz prostora Knjižnice.

Video

Jedan od načina prilagodbe u vrijeme smanjene ili eliminirane mogućnosti fizičkog kontakta je – video. U odnosu na prethodnu godinu, objavljeno je oko 20 puta više sadržaja (ukupno 159 video-priloga). Nabavkom kvalitetne video-opreme postalo je moguće stvarati kvalitetnije video zapise, a uz streaming-box postalo je moguće kvalitetno i izravno prenositi događanja iz Knjižnice. Školska djeca tako su ove godine mogla različite varijante naših “Malih znanstvenika” i ostale sadržaje gledati izravno na kanalu Knjižnice...

Struka u pandemijskim okolnostima

Stručne aktivnosti u potpunosti su prebačene na online platforme. Najveće godišnje knjižnično događanje, Skupština HKD-a praćena je u Knjižnici online preko velikog monitora na zatvorenom dijelu Dječjeg odjela. Slično je bilo i sa svim drugim događanjima iz područja struke: malo Zoom, malo Skype, malo telefonom i sl. Početkom prosinca i sami smo pridonijeli životu stručne zajednice: na Zoom-u i, paralelno, na YouTube-u održano je online predstavljanje “Knjižnične arhitekture”, vrijednog izdanja autorica Tatjane Aparac i Sanjice Faletar Tanacković. Događanje je poslužilo kao glavna provjera sve opreme koju smo tijekom godine nabavili za potrebe prijenosa žive slike i zvuka iz Knjižnice putem video-kanala kao YouTube i kolaborativnih plaftormi kao Zoom i Microsoft Teams. Predstavljanje Knjižnične arhitekture pratilo se s oko 130 virtualnih adresa (stotinu preko Zoom-a i tridesetak preko YouTube-a) i proteklo je tehnički besprijekorno. Ruku na srce, Zoom i ostale video-platforme na koje smo se spajali iz svojih domova dopustile su da jedni drugima konačno vidimo lica bez maski!

Šok za kraj

Sam kraj godine donio je novi šok: potres na Baniji. Naravno, odmah smo se priključili inicijativama prikupljanja raznovrsne pomoći postradalima i knjižnicama pogođenog područja.

Neusporedivost podataka

Po završetku godine rezimirali smo i usporedili s prethodnim godinama. Neki od udarnih programa Knjižnice kao Zadar čita, Festival stripa i Mali znanstvenici, realizirani su virtualno.

Popis događanja (dostupan na https://www.gkzd.hr/dogadjanja_2020) broji 477 događanja (od čega oko trideset virtualnih), što je za oko tisuću manje nego godinu ranije! Broj izložbi smanjen je u odnosu na 2019., ali nadmašene su brojke iz 2018. Mnoge je podatke teško usporediti i pitanje je koliko su uopće usporedivi. Broj medijskih napisa koje pobiremo u svoju digitalnu bibliografiju (hemeroteku) podjednak je ranijoj godini: sredstva javnog priopćavanja objavila su tijekom godine oko 300 članaka o aktivnostima u Knjižnici. Ovaj popis nije potpun, a zabilježene objave dostupne su na: https://www.gkzd.hr/biblio/2020/.

Novosti su mahom digitalne

Među novim digitalnim sadržajima na web-stranici Knjižnice ističe se portal “ZadaRetro” autora Abdulaha Seferovića koji je udomljen na web-stranici Knjižnice nakon konverzija i preinaka obavljenih tijekom ožujka i travnja (radom od kuće). Na popisu najposjećenijih online sadržaja Knjižnice nalazi se na 18. mjestu s ukupno oko 0,4% ukupnog prometa stranice što je veća posjećenost od svih sadržaja mimo kataloga, obnove zaduženja i servisnih informacija kao stranica s obavijestima o radnom vremenu. Spomenimo da se uvođenje virtualne iskzanice Knjižnice (Stocard) krajem 2019. i početkom 2020. pokazalo punim pogotkom s obzirom na epidemiološki imperativ smanjenja fizičkih kontakata. Štoviše, Gradska knjižnica Zadar uvrštena je u zbornik unutar same aplikacije Stocard kao jedina knjižnica među pedesetak predinstaliranih partnera Stocard-a u Hrvatskoj. Napomenimo ovdje i da se krajem godine intenzivirao rad na novoj web-stranici Knjižnice što će se vidjeti u narednoj godini.

Nedigitalne novosti su građevinske

Započeti su radovi na novom Centru za mlade, kojeg već godinama spominjemo kao mogućnost proširenja prostora Knjižnice na trenutnoj lokaciji. Radovi otvoreni 7. veljače od tada traju bez ijednog dana pauze (pandemija nije utjecala na građevinski sektor). Također, Knjižnica se vraća u centar grada, kako se u Zadru uvriježilo reći, „na Poluotok” i to samo par desetaka metara dalje svoje izvorne adrese u razdoblju od 1949. do 1999. U kompleksu „Dvije palače”, budućem zadarskom Baštinskom centru, Knjižnica će, za razliku od bišve adrese u Kneževoj palači, ovaj put zauzeti dio prostora Providurove palače i uspostaviti ogranak namijenjen zavičajnoj tematici.

Vrijeme će pokazati

Iz trenutne pozicije nemoguće je sagledati dugoročne aspekte ove krize i aspekte disrupcija redovitih aktivnosti Knjižnice. Na primjer, djeca koja se nisu saživjela s Dječjim odjelom možda su zauvijek izgubljena kao mlade stranke Knjižnice. Vrijeme će pokazati hoće li se dijelovi lokalne zajednice ikad revitalizirati... Iz perspektive početka 2021. jasno je jedino da se svijet trajno promijenio.

Prekretnica

Gledajući ukupnu povijest Gradske knjižnice Zadar, ova godina po svojem značaju spada u godine prekretnice, usporedive jedino s dramatičnim početcima u razrušenom gradu 1948. i 1949., uvođenjem otvorenog pristupa 1980., ratnim razaranjem iz 1991. i otvorenjem na novoj lokaciji 1999. godine.

Knjižnica je institucija, ali ništa nije vječno. Na sreću, još jednom pokazali smo žilavost i sposobnost prilagodbe. Godina je u svakom slučaju donijela razne iskorake, puno učenja i prilagodbi novim okolnostima.

Fotografijama o godini 2020.

Krcata multimedijalna dvorana Knjižnice na predstavljanju Mediteranskog armeruna početkom godine. (siječanj)

Morski utorak prije uvođenja epidemioloških mjera. (siječanj)

Mnoštvo zainteresiranih na predstavljanju knjige “Ima li života prije smrti?” psihijatra Roberta Torrea. (siječanj)

Slovensko kulturno društvo “Lipa” Zadar prije uvođenja epidemioloških mjera. (veljača)

Slovensko društvo “Lipa” Zadar nakon uvođenja epidemioloških mjera. (prosinac)

Kampanja “Mozak treba vježbati. Najbolje čitanjem.” u posjetu boksačkom klubu Ares. (veljača)

Datum za pamćenje: otvaranje radova na “Centru za mlade”. Pred kamerom: ravnateljica Knjižnice Doroteja Kamber-Kontić, u pozadini Šime Erlić (voditelj UO za EU fondove), dogradonačelnica Jagoda Surać, Dina Bušić (voditeljica UO za kulturu i šport) i zadarski gradonačelnik Branko Dukić. (veljača)

Veliki zadarski kulturni pregaoc Abdulah Seferović Sefi prilikom potpisivanja ugovora o preuzimanju njegovog portala ”ZadaRetro”. (veljača)

Dječji odjel. (veljača)

Pripadnici zadarske Civilne zaštite s gostima na konferenciji “Klimatske promjene - izazov za Civilnu zaštitu” neposredno prije proglašenja pandemije i početka nekih drugih izazova. (veljača)

Simulator leta u ulaznom dijelu Knjižnice u sklopu akcije Zajednice tehničke kulture Zadarske županije i zadarskog Aerokluba pred sam početak tvrdog prizemljenja. (ožujak)

Predstavljanje zanimanja opernog pjevača i pijaniste u organizaciji Američkog kutka Gradske knjižnice Zadar (operna solistica Nera Gojanović i pijanistica Gordana Pavić. (ožujak)

Poznati zadarski infektolog prof. dr. sc. Boris Dželalija pojašnjava “novi koronavirus” na javnom predavanju u Knjižnici. (ožujak)

Posjet učenika OŠ Polača (a za tjedan dana uvest će se “mjere”). (ožujak)

Dio reda pred Knjižnicom nakon ponovnog otvorenja za korisnike. Nema bolje ilustracije korisničke vjernosti i želje za čitanjem. (travanj)

Dvodnevna cirkulacija knjižne građe u karanteni i ekipa koja je građu pospremila. (travanj)

Jedna od fotografija pristiglih na Natječaj “S knjigom nisi izoliran” organiziranom povodom manifestacije Noć knjige. (travanj)

Stvarnost rada u obradi knjižne građe u uvjetima fizičke odvojenosti. (svibanj)

Epidemiološka dobrodošlica. (svibanj)

Preuređena multimedijalna dvorana dugo će čekati prvu gužvu. (svibanj)

Ako ne može unutra, može van: “Relaksice” u dvorištu Knjižnice obilježavaju dvadeset i pet godina Udruge. (rujan)

Ako ne može unutra, može van: čitanje u Ogranku “Aleksandar Stipčević - Arbanasi”. (listopad)

Ako ne može unutra, može van: izložba “Fotografska oda čitanju: Marko Lorenzo Blaslov”. (studeni)

Ako ne može unutra, može van: “Mozak treba vježbati. Najbolje čitanjem.” (listopad)

Tihomir Marjanac pred maksimalno dopuštenim brojem posjetitelja njegova predavanja o kometima u organizaciji Astronomskog i astronautičkog društva Zadar. (listopad)

Ako ne može unutra, može van: Projekt ZadrugArt kulminirao je predstavljanjem smjernica upravljanja budučim “Centrom za mlade”, tj. sudioničkog upravljanja u kulturi. Krešimir Krolo, Željka Tonković, Ana Žuvela i Andrej Fric. (listopad)

Ako ne može unutra, može van: članovi ZaPis-a u društvu s Juricom Pavičićem. (listopad)

Ako ne može unutra, može van: “Mozak treba vježbati. Najbolje čitanjem.” (studeni)

Ako ne može u živo, može on-line: Međunarodnu radionicu u sklopu Festivala stripa vodi Ciril Horjak. (studeni)

Ako ne može u živo, može on-line: zadarski knjižničari prate Skupštinu HKD-a. (listopad)

Ako ne može u živo, može on-line: virtualni književni susret s Mašom Kolanović organiziran povodom Dana grada Zadra vodi novinarka Ana Marušić. (studeni)

Ako ne može u živo, može on-line: zadarski knjižničari prate predstavljanje knjige “Knjižnična arhitektura” autorice Tatjane Aparac-Jelušić i Sanjice Faletar Tanacković. (prosinac)

Dogodine vam želimo Sretan Božić bez maskica. (prosinac)

Impressum

Gradska knjižnica Zadar 2020., Godišnje izvješće

Izdavač:

Gradska knjižnica Zadar

Zadar, ožujak 2021.

Za izdavača:

Doroteja Kamber-Kontić

Urednik:

Mladen Masar

Lektor:

Tina Mihić

Fotografije i ilustracije:

Arhiva Gradske knjižnice Zadar

Table of Contents

Jedan normalan početak

Kad iza ugla...

Novo normalno

Strukturalni nedostatak e-sadržaja

Atmosfera

Suživot s koronom

Ako ne može unutra, može van

Video

Struka u pandemijskim okolnostima

Šok za kraj

Neusporedivost podataka

Novosti su mahom digitalne

Nedigitalne novosti su građevinske

Vrijeme će pokazati

Prekretnica

Fotografijama o godini 2020.